ועדת החוקה, חוק ומשפט, כנסת 20, פרוטוקול מספר 575, 2018-03-05 12:15

ניסן סלומינסקי: צוהריים טובים, אני פותח את ישיבת ועדת החוקה בנושא צו הגנת הפרטיות (קביעת גופים ציבוריים) (תיקון), התשע"ח-2018 – ועידת התביעות החומריות של יהודים נגד גרמניה.

ניסן סלומינסקי: מיכל, בבקשה, המיקרופון לרשותך.

מיכל אברהם: תודה.

מיכל אברהם: אנחנו שמחים להביא את הצו המוצע בפני הוועדה.

מיכל אברהם: זה תיקון שיתקן את צו הגנת הפרטיות ויאפשר להעביר מידע מהמוסד לביטוח לאומי והרשות לזכויות ניצולי שואה אל ועידת התביעות החומריות של יהודים נגד גרמניה.

מיכל אברהם: כידוע לפי חוק הגנת הפרטיות חל איסור על גוף ציבורי למסור מידע, זולת המקרים שמנויים בחוק.

מיכל אברהם: צו הגנת הפרטיות הוא בעצם אחד החריגים לאיסור הזה ומאפשר להעביר מידע לגופים פרטיים מגוף ציבורי לצורך תכלית מקצועית מסוימת.

מיכל אברהם: כמובן לנוכח הפגיעה בזכות החוקתית לפרטיות אנחנו פועלים לתיקון הצו וממליצים לתקן אותו רק במקרים המתאימים, כאשר אנחנו חושבים שיש צורך להעביר מידע מגוף ציבורי לגוף פרטי, לתכלית מוגדרת, ייחודית, וכאשר אותם פרטי מידע הכרחיים ונדרשים, ויש קושי משמעותי לקבל אותם בדרך סבירה אחרת.

מיכל אברהם: לגבי התיקון הספציפי שמובא כאן בפני הוועדה, שכמובן מקובל ומתואם על חבריי כאן מהרשות, מוועידת התביעות ומהביטוח הלאומי, הוא מאפשר להעביר לוועידת התביעות מידע שדרוש לה לצורך בחינת הזכאות של ניצולי השואה לקבלת תוספת של תשע שעות סיעוד שבועיות נוספות.

מיכל אברהם: חשוב להבין בהקשר הזה, שהמימון של תוספת שעות הסיעוד מתחלק בין המדינה, באמצעות הרשות לזכויות ניצולי שואה, לבין כספים שמגיעים מגרמניה באמצעות ועידת התביעות.

מיכל אברהם: לכן המידע המבוקש שמפורט בצו נדרש מכיוון שהכספים של ממשלת גרמניה מותנים בתהליך של פיקוח ובקרה מצד ועדת התביעות.

מיכל אברהם: במצב החוקי שקיים היום, במסגרת בחינת הזכאות של ניצול השואה, ניצול השואה נדרש למלא טופס של הקרן לרווחה לנפגעי השואה, שכולל פרטים אישיים.

מיכל אברהם: בנוסף, כתב הסכמה שבו הוא מסכים להעביר מידע אודותיו ומסכים לכך שהזכאות שלו תיבחן.

מיכל אברהם: במסגרת עבודה של צוות שרים, בראשות ראש הממשלה, הוחלט שצריך למצוא את הדרך האפקטיבית ביותר לצמצם את הבירוקרטיה כך שמיצוי הזכויות של ניצולי השואה יהיה כמה שיותר באופן אוטומטי, ולכן הרשות לזכויות ניצולי שואה פנו אלינו לתיקון הצו, וכאמור אנחנו ממליצים לתקן אותו.

מיכל אברהם: כמובן לאור חוק-יסוד: כבוד האדם וחירותו והפגיעה בפרטיות, העברת המידע מתבצעת בשים לב למבחני המידתיות והסבירות, בהתאם לשיקול דעת של ועדות להעברות מידע, תוך בחינה של הוועדות האם באמת יש צורך בהעברת פריט המידע הספציפי, ופה מדובר על תוספת שעות סיעוד.

מיכל אברהם: אם יש שאלות, אחרי שנקרא את הצו כמובן נוכל להשיב.

ניסן סלומינסקי: האם יש מישהו שמתנגד לזה?

עמיחי פישמן: קודם כול, אנחנו רוצים להודות לוועדה על הדיון, אנחנו יודעים שהוא נקבע באופן מאוד מאוד מהיר.

עמיחי פישמן: הרשות כבר תקופה ארוכה פועלת לצמצום ואיתור של ביורוקרטיה ככל הניתן, יש לנו מענקים לפליטי שואה, לאלמנות ולנזקקים בצורה ממש אוטומטית.

עמיחי פישמן: יש פה פרויקט משותף עם ועידת התביעות של מימון שעת הסיעוד, ופה פנינו למשרד המשפטים וגם פה קיבלנו שיתוף פעולה מהיר ומלא, ואנחנו באמת מודים לכולם על ההירתמות ולוועידת התביעות שנאותה לוותר על הטופס, וכך הניצולים יוכלו לקבל באופן אוטומטי את שעות הסיעוד.

שלמה גור: אני נשיא ועידת התביעות לישראל.

שלמה גור: היום ועידת התביעות משקיעה בתוספת שעות סיעוד כ-400 מיליון שקלים בשנה.

שלמה גור: באופן טבעי היום ניצול שואה שמבקש לקבל את התוספת חייב למלא טופס ובו יש את כל הפרטים, המוגש אלינו לצורך בדיקת זכאותו והאפשרות לקבל את שעות הסיעוד.

שלמה גור: הממשלה, ועדת השרים, ביקשה להקל על ניצולי השואה ולוותר בכלל על קיומו של הטופס ושההעברה תהיה אוטומטית, וגם העברת הזכויות, שתאפשר מיצוי זכויות יעיל יותר לניצולי השואה.

שלמה גור: אנחנו פועלים בכל העולם.

שלמה גור: למרות שבמקומות אחרים נדרשים אותם טפסים, נענינו לפנייתם של גורמי הממשלה והסכמנו לוותר על הטפסים, בתנאי שנקבל את הפרטים ההכרחיים לצורך בדיקת הזכאות והענקת שעות הסיעוד, ואני שמח שהתהליך הזה עבד מהר מאוד תוך שיתוף פעולה קודם כול של כל משרדי הממשלה הנוגעים בדבר, כמובן יחד איתנו.

שלמה גור: תודה.

ניסן סלומינסקי: תודה.

ניסן סלומינסקי: עוד מישהו רוצה לומר משהו?

ניסן סלומינסקי: אם לא, אלעזר, תקריא את הצו, כי זה כל כך פשוט וכל כך ברור, שאני מתפלא שזה לא היה לפני כן.

אלעזר שטרן: "צו הגנת הפרטיות (קביעת גופים ציבוריים) (תיקון), התשע"ח-2018 בתוקף סמכותי לפי פסקה (2), בגדרה "גוף ציבורי" שבסעיף 23 לחוק הגנת הפרטיות, התשמ"א-1981, ובאישור ועדת החוקה חוק ומשפט של הכנסת אני מצווה לאמור: תיקון סעיף 1 בסעיף 1 לצו הגנת הפרטיות (קביעת גופים ציבוריים), התשמ"ו-1986, בפסקה (14) האמור בטור ב' יסומן א ואחריו יבוא: "ב.

אלעזר שטרן: לגבי מי שזכאי או עשוי להיות זכאי לקבלת סיוע למימון תוספת שעות סיעוד הניתן לניצולי שואה או למי שחי בתקופת מלחמת העולם השנייה לצורך מתן סיוע כאמור.

אלעזר שטרן: עכשיו הפרטים שאותם ניתן למסור.

אלעזר שטרן: האם זכאי לקבלת גמלת סיעוד בשיעורים כאמור בסעיף 224(א) או(ב) לחוק הביטוח הלאומי, והאם מקבל גמלה זו בעין או בכסף; אם זכאי לקבל גמלה כאמור בפסקת משנה (1) – שיעור הזכאות ומועד תחילת הזכאות; אם הופסקה זכאותו לקבלת גמלה כאמור בפסקת משנה (1) – מועד הפסקת הזכאות, וכן האם נפטר ומועד הפטירה; האם אין בידו היתר או שההיתר הותלה והוא אינו מעסיק עובד זר בענף הסיעוד, בהתאם לאמור בסעיף 224(א) לחוק הביטוח הלאומי; אם זכאי לקבלת גמלה כאמור בפסקת משנה(1) בכסף – מספר חשבון הבנק שאליו מועברים התשלומים לפי סעיף 224(ב) לחוק הביטוח הלאומי; שמו של בן משפחתו או אפוטרופסו, ומספר הטלפון של בן משפחה או אפוטרופוס כאמור, כפי שנמסרו למוסד לביטוח לאומי במסגרת תביעה לגמלת סיעוד לפי סעיף 224 לחוק הביטוח הלאומי; שם פרטי ושם משפחה, ארץ מוצא, מין תאריך לידה, מספר תעודת זהות, מען מגורים, מספר טלפון; האם הוכר כניצול שואה לפי חוק נכי רדיפות הנאצים, התשי"ז-1957 או לפי חוק ההטבות לניצולי שואה, התשס"ז-2007; שם ספק הסיעוד לטיפול אישי בבית.

אלעזר שטרן: "

ניסן סלומינסקי: מי בעד לאשר את הצו, ירים את ידו.

ניסן סלומינסקי: בעד הצו – פה אחד

ניסן סלומינסקי: אושר פה אחד.

ניסן סלומינסקי: אני חושב שעשינו כאן

ניסן סלומינסקי: עוד צעד חשוב לסייע לניצולי השואה שנותרו.

ניסן סלומינסקי: אנחנו מקווים שזה יקל מאוד על הפרוצדורה, וגם יביא לתוצאות המקוות.

ניסן סלומינסקי: תודה רבה לכולם, לכל העמלים בנושא.

ניסן סלומינסקי: יישר כוח גדול.

ניסן סלומינסקי: נמשיך הלאה, נעמוד לצדכם לאורך כל הדרך.

ניסן סלומינסקי: הישיבה נעולה בנושא הזה.